Sveučilište u Zagrebu, Fakultet hrvatskih studija, Borongajska cesta 83d, Zagreb, na temelju članka 6. Zakona o zakupu i kupoprodaji poslovnoga prostora (Narodne novine, broj 125/11, 64/15 i 112/18) objavljuje

**POZIV NA DOSTAVU PONUDA**

**ZA DAVANJE U ZAKUP POSLOVNOGA PROSTORA**

Predmet je poziva davanje u zakup dijela poslovnoga prostora za obavljanje osnovne djelatnosti fotokopiranja, otiskivanja, uvezivanja, plastificiranja i slično za potrebe studenata, na određeno vrijeme od 3 (tri) godine pod sljedećim uvjetima:

|  |  |  |  |
| --- | --- | --- | --- |
| Adresa | Mjesec | Početna mjesečna zakupnina u kunama | Iznos jednokratne jamčevine kn |
| Zagreb, Borongajska cesta 83d | siječanj, veljača, ožujak, travanj, svibanj, lipanj, srpanj, kolovoz, rujan, listopad, studeni i prosinac | 3.000 kn + porez na dodanu vrijednost, ako i kad zakupodavac postane obveznik PDV-a | 9.000 kn |

**OPĆI UVJETI ZA PODNOŠENJE PONUDA**

Zakupodavac daje u zakup zakupniku prostor unutar svoje zgrade za obavljanje djelatnosti skriptarnice (fotokopiraonica za potrebe studenata svih fakulteta na Kampusu Borongaj Sveučilišta u Zagrebu). Prostor se sastoji od jedne prostorije veličine 24,93 m², a nalazi se unutar zgrade Knjižnice Fakulteta hrvatskih studija (Borongajska cesta 83c/1), lijevo od glavnoga ulaza u tu zgradu, uz pravo korištenja postojećih sanitarnih prostorija, koje se nalaze pokraj tih prostorija.

Zakupnik se obvezuje o svom trošku osigurati kvalitetnu opremu i djelatnike za obavljanje opisanih djelatnosti.

Zakupnik se obvezuje:

* na radno vrijeme od 8.00 sati do 16.00 sati svaki radni nastavni dan Fakulteta hrvatskih studija, a u vrijeme ispitnih rokova od 8.00 sati do 14.00, radi obavljanja svojih djelatnosti, prije svega za potrebe studenata.
* za službene potrebe Fakulteta hrvatskih studija zaposlenicima Fakulteta hrvatskih studija o trošku Fakulteta hrvatskih studija pružati usluge iz okvira svojih djelatnosti po posebno sniženoj cijeni i to isključivo na pisani zahtjev ili odobrenje dekana Fakulteta hrvatskih studija.

Zakupnik ne može davati zakupljeni prostor u podzakup trećim osobama.

Zakupnik se obvezuje održavati poslovni prostor i popraviti možebitne kvarove i to s pozornošću dobroga gospodara bez kasnije nadoknade za uložena sredstva uz obvezno izvješćivanje zakupodavca.

Zakupnik je obvezan održavati čistoću prostora objekta i oko objekta kojega koristi za svoju djelatnost.

Pravo na podnošenje ponude imaju fizičke osobe, koje imaju registriran obrt, i pravne osobe.

Mjerilo za izbor između valjanih ponuda jest najviša cijena ili gospodarski najpovoljnija ponuda.

U iznos mjesečne zakupnine uključeni su režijski troškovi.

Zainteresirana osoba može se obratiti za prethodni pregled prostora kontakt-osobi: Josip Papak, tel. (01) 245 7630; e-adresa: [jpapak@hrstud.hr](mailto:jpapak@hrstud.hr), radnim danom od 9 do 17 sati, do 24. lipnja 2022.

Zakupnik će u zakupljenom prostoru instalirati potrebne aparate za obavljanje djelatnosti te zakupljeni prostor, bez posebne pisane suglasnosti zakupodavca, ne može koristiti u druge svrhe.

Zakupnik odgovara zakupodavcu za svaku štetu koja nastane korištenjem aparata. Štete na aparatu, bez obzira na uzrok, nisu zakupodavčeva odgovornost.

Zakupnik odgovara zakupodavcu za protupožarne i druge sigurnosne mjere koje je u svezi s montažom i korištenjem aparata dužan provesti sukladno pravnim propisima.

Zakupnik se obvezuje aparat i prostor oko njega održavati urednim, čistim i ispravnim, te uz aparat postaviti odgovarajući koš za otpad.

U korištenju aparata zakupnik se obvezuje strogo voditi računa da se ne ometa proces rada u prostoru u kojem se aparat nalazi, te da isti bude dostupan korisnicima cijelo radno vrijeme.

Zakupnik ne može zakupljeni prostor dati u podzakup.

Obveza je zakupnika pribavljanje potrebnih dozvola za rad u zakupljenom prostoru u skladu s pozitivnom zakonskom regulativom (npr. minimalni tehnički uvjeti, suglasnosti nadležnih tijela i slično). Zakupodavac ne odgovara zakupniku za slučaj da ne uspije pribaviti isprave potrebne za početak obavljanja djelatnosti u zakupljenoj nekretnini.

S izabranim ponuditeljem sklopit će se ugovor o zakupu u pisanom obliku.

Ako na poziv pristignu dvije potpune ponude, s istim iznosom ponuđene ugovorne cijene za lokaciju, ponuditelji će biti pozvani da u roku od tri dana nakon primitka obavijesti u zatvorenoj omotnici dostave nadopunu ponude kako bi se donijela odluka o najpovoljnijem ponuditelju.

U slučaju da ponuditelji ponovno iskažu isti iznos, najpovoljnijom ponudom smatrat će se ona ponuda ponuditelja koja je vremenski prije urudžbirana.

Ponuditelj je dužan uplatiti jamčevinu za lokaciju i prostor za koji se natječe.

Jamčevina se plaća na žiro-račun Fakulteta hrvatskih studija u Privrednoj banci Zagreb IBAN HR8323400091111058075, poziv na broj: 500-OIB ponuditelja, s naznakom: „Jamčevina za zakup prostora“.

Ponuditelju koji ne uspije u pozivu jamčevina će biti vraćena na žiro-račun koji naznači u ponudi. Jamčevina će se vratiti u iznosu koji je uplaćen, bez prava na kamate, u roku od 15 dana od dana donošenja odluke zakupodavca o odabiru najpovoljnijega ponuditelja.

Ako najpovoljniji ponuditelj odustane od ponude ili ako ne pristupi sklapanju ugovora u roku od 8 dana od primitka ugovora, smatrat će se da je odustao od sklapanja ugovora, te gubi pravo na povrat uplaćene jamčevine. Sklapanje ugovora o zakupu ponudit će se prvomu sljedećemu ponuditelju koji je ponudio nižu zakupninu, pod uvjetima iz njegove ponude.

Poglavito pravo na sklapanje ugovora o zakupu poslovnoga prostora za obrtničku ili samostalnu profesionalnu djelatnost imaju osobe iz Zakona o pravima hrvatskih branitelja iz Domovinskoga rata i članova njihovih obitelji, ako ispunjavaju uvjete iz poziva i Zakona o zakupu i kupoprodaji poslovnoga prostora te prihvate najviši ponuđeni iznos zakupnine.

**SADRŽAJ PONUDE**

Pravo sudjelovanja u nadmetanju imaju sve fizičke osobe koje imaju registrirani obrt i pravne osobe uz uvjet da uz pisanu ponudu potpisanu od strane ovlaštene osobe dostave:

**A. Za fizičke osobe,** koje imaju registrirani obrt:

1. Ime i prezime, OIB ponuditelja

2. Podatak o prebivalištu

3. Presliku osobne iskaznice

4. Izvornik ili ovjerenu presliku izvatka iz obrtnoga registra, iz kojeg je vidljivo da je ponuditelj registriran za djelatnost koju je ponudio

5. Dokaz o hrvatskom državljanstvu

6. Ponuđeni iznos mjesečne zakupnine

7. Obrazac BON-2 (dokaz o bonitetu), odnosno ispravu izdanu od bankarskih ili drugih financijskih institucija kojima se dokazuje solventnost ponuditelja, ne stariju od 90 dana, računajući od dana podnošenje ponude

8. Potvrdu o stanju poreznoga duga ponuditelja koju je izdala Porezna uprava Ministarstva financija, ne stariju od 90 dana, računajući od dana podnošenje ponude

9. Dokaz o uplati jamčevine

10. Broj žiro-računa s naznakom poslovne banke kod koje je žiro-račun otvoren, za povrat jamčevine

11. Broj telefona, ime i prezime osobe za kontakt

12. Opis i cjenik usluga koje kane nuditi u zakupljenom prostoru.

Osobe koje se u ponudi pozivaju na prava utvrđena Zakonom o pravima hrvatskih branitelja iz Domovinskoga rata i članova njihovih obitelji, moraju pored gore navedene dokumentacije, dostaviti i:

1. Potvrdu o statusu dragovoljca iz Domovinskoga rata (izdaje nadležno tijelo MORH ili MUP)

2. Potvrdu o statusu člana obitelji smrtno stradaloga hrvatskoga branitelja iz Domovinskoga rata, odnosno zatočenoga ili nestaloga hrvatskoga branitelja iz Domovinskoga rata (izdaje nadležno tijelo državne uprave prema mjestu prebivališta)

3. Potvrdu o statusu hrvatskoga ratnoga vojnoga invalida iz Domovinskoga rata (izdaje nadležno tijelo MORH ili MUP)

4. Potvrdu o statusu ostalih hrvatskih branitelja iz Domovinskoga rata koji su proveli u obrani suverenosti Republike Hrvatske najmanje 12 mjeseci (izdaje nadležno tijelo MORH ili MUP)

5. Potvrdu o ostvarivanju / neostvarivanju prava iz mirovinskoga osiguranja (izdaje nadležno tijelo HZMO)

6. Izjavu koja se daje pod punom materijalnom i kaznenom odgovornošću da prethodno nije korišteno navedeno pravo prednosti.

**B. Za pravne osobe:**

1. Naziv i OIB ponuditelja

2. Sjedište osobe

3. Izvadak iz Sudskoga registra iz kojeg je vidljivo da je tvrtka registrirana za djelatnost koja je ponuđena

4. Ponuđeni iznos mjesečne zakupnine

5. Obrazac BON-2 (dokaz o bonitetu), odnosno ispravu izdanu od bankarskih ili drugih financijskih institucija kojima se dokazuje solventnost ponuditelja, ne stariju od 90 dana, računajući od dana podnošenje ponude

6. Potvrdu o stanju poreznoga duga ponuditelja koju je izdala Porezna uprava Ministarstva financija, ne stariju od 90 dana, računajući od dana podnošenje ponude

7. Dokaz o uplati jamčevine

8. Broj žiro-računa s naznakom poslovne banke kod koje je žiro-račun otvoren, za povrat jamčevine

9. Broj telefona, ime i prezime osobe za kontakt.

10. Opis i cjenik usluga koje kane nuditi u zakupljenom prostoru.

Izvornici potvrda, uvjerenja, izvadaka, rješenja, obrtnica i dr. ne smiju biti stariji od šest mjeseci ako nije drugačije navedeno.

Ponudu i priloženu dokumentaciju trajno zadržava Fakultet hrvatskih studija i ne vraća se ponuditelju.

Pravo sudjelovanja nema ponuditelj koji u trenutku podnošenja ponude ima dospjelih, a neplaćenih dugovanja prema Fakultetu hrvatskih studija te se ponude takvih ponuditelja ne će uzimati u obzir.

**PODNOŠENJE PONUDA**

Ponude se dostavljaju **na** **e-adresu**: kvaliteta@hrstud.hr **ili poštom** na adresu: Fakultet hrvatskih studija, Borongajska cesta 83d, 10000 Zagreb, s naznakom: „POZIV NA DOSTAVU PONUDA – POSLOVNI PROSTOR – NE OTVARATI.

Otvaranje ponuda nije javno.

Ponude suprotne ovomu pozivu, nepotpune, uvjetne i nepravodobne ponude, ne će se razmatrati.

**Rok za dostavu ponuda je do 24. lipnja 2022. do 23.59 sati.**

Fakultet hrvatskih studija obvezuje se u roku od 30 dana od dana isteka roka za dostavu ponuda dostaviti obavijesti ponuditeljima o odluci zakupodavca o odabiru najpovoljnijega ponuditelja, te u daljnjem roku od 15 dana dostaviti ugovor o zakupu na potpis izabranomu ponuditelju.

Izabrani ponuditelj dužan je ugovor o zakupu potpisati u roku od 8 dana od njegova primitka. U protivnom smatrat će se da je odustao od sklapanja ugovora. Ugovorom o zakupu regulirat će se detaljno prava i obveze zakupnika i zakupodavca.

Fakultet hrvatskih studija pridržava pravo neprihvaćanja ni jedne ponude i pravo poništenja ovoga poziva za navedeni poslovni prostor, do donošenja odluke o prihvatu najpovoljnije ponude, bez obveze obrazloženja razloga i bez ikakve odgovornosti prema ponuditeljima.

U Zagrebu 15. lipnja 2022.

Klasa: 406-01/22-2/0001

Ur. broj: 380-1/1-22-0020

Fakultet hrvatskih studija